b'\n_START_ARTICLE_\nVeganismi\n_START_PARAGRAPH_\nVeganismi on el\xc3\xa4m\xc3\xa4ntapa, jossa pyrit\xc3\xa4\xc3\xa4n v\xc3\xa4ltt\xc3\xa4m\xc3\xa4\xc3\xa4n kaikkea el\xc3\xa4inten hyv\xc3\xa4ksik\xc3\xa4ytt\xc3\xb6\xc3\xa4 ja riistoa olemalla kuluttamatta tuotteita, joissa on el\xc3\xa4inper\xc3\xa4isi\xc3\xa4 ainesosia kuten esimerkiksi liha- ja maitotuotteita sek\xc3\xa4 nahkakenki\xc3\xa4 ja villavaatteita. Vegaanit pyrkiv\xc3\xa4t olemaan k\xc3\xa4ytt\xc3\xa4m\xc3\xa4tt\xc3\xa4 my\xc3\xb6s el\xc3\xa4imill\xc3\xa4 testattuja tuotteita kuten kodin puhdistusaineita tai  kosmetiikkaa._NEWLINE_Vegaaniuteen kuuluu yleens\xc3\xa4 my\xc3\xb6s el\xc3\xa4inten oikeuksien ajaminen ja el\xc3\xa4inten viihdek\xc3\xa4yt\xc3\xb6n (kuten norsuratsastuksen, el\xc3\xa4intarhojen, sirkusten, joskus my\xc3\xb6s lemmikkiel\xc3\xa4inten pit\xc3\xa4misen) boikotointi.\n_START_SECTION_\nYleisimm\xc3\xa4t syyt vegaaniudelle\n_START_PARAGRAPH_\nVegaaniuden syyt ovat useimmiten eettisi\xc3\xa4. Toiset ovat vegaaneja my\xc3\xb6s ekologisista, terveydellisist\xc3\xa4 tai uskonnollisista syist\xc3\xa4. Veganismin sukuisia ajatuksia el\xc3\xa4inten kunnioittamisesta esiintyy esimerkiksi jainalaisuuden, buddhalaisuuden sek\xc3\xa4 hindulaisuuden vaishnava-koulukunnasta polveutuvan Krishna-liikkeen opeissa. Viime vuosikymmenin\xc3\xa4 veganismia on puolusteltu l\xc3\xa4nsimaisen moraalifilosofian keinoin, esimerkiksi oikeusajattelun n\xc3\xa4k\xc3\xb6kulmasta (Tom Regan) ja utilitarismista k\xc3\xa4sin (Peter Singer). Veganismilla itsell\xc3\xa4\xc3\xa4n on vasta muutamien vuosikymmenien pituinen historia, mutta se kytkeytyy l\xc3\xa4heisesti vanhempaan kasvissy\xc3\xb6ntiin._NEWLINE_Veganismin levi\xc3\xa4minen on osa keskustelua nykyaikaisesta tehomaataloudesta. Eettinen veganismi perustuu spesisismin vastustamiseen tai ajatukseen el\xc3\xa4inten oikeuksista \xe2\x80\x93 el\xc3\xa4inten kyky tuntea k\xc3\xa4rsimyst\xc3\xa4 ja mielihyv\xc3\xa4\xc3\xa4 velvoittaa kunnioittamaan niiden el\xc3\xa4m\xc3\xa4\xc3\xa4 siin\xc3\xa4 miss\xc3\xa4 ihmistenkin. Munaa ja maitoa sis\xc3\xa4lt\xc3\xa4v\xc3\xa4\xc3\xa4n kasvisravintoon siirtymist\xc3\xa4 vegaanit pit\xc3\xa4v\xc3\xa4t riitt\xc3\xa4m\xc3\xa4tt\xc3\xb6m\xc3\xa4n\xc3\xa4 ratkaisuna, koska maito- ja munateollisuudessa vallitsevat samat el\xc3\xa4inten kohtelun ep\xc3\xa4kohdat kuin mist\xc3\xa4 lihateollisuutta usein arvostellaan. My\xc3\xb6s maito- ja munateollisuuden el\xc3\xa4imet el\xc3\xa4v\xc3\xa4t huonoissa olosuhteissa sek\xc3\xa4 el\xc3\xa4imet teurastetaan luonnottoman nuorina (esimerkiksi lehm\xc3\xa4n luonnollinen elinik\xc3\xa4 on noin 20 vuotta, mutta tuotantoel\xc3\xa4imin\xc3\xa4 ne tapetaan jo viiden vuoden i\xc3\xa4ss\xc3\xa4). Naudanlihateollisuutta ei voida erottaa maitotuotannosta, koska naudanliha saadaan muutaman vuoden ik\xc3\xa4isen\xc3\xa4 teurastetuista maitolehmist\xc3\xa4.\n_START_SECTION_\nVegaani-sanan alkuper\xc3\xa4\n_START_PARAGRAPH_\nSana vegaani on per\xc3\xa4isin englannin kielest\xc3\xa4. Alkuper\xc3\xa4isen sanan vegan keksiv\xc3\xa4t ensimm\xc3\xa4isen vegaaniliiton perustajat Britanniassa vuonna 1944 halutessaan erottua el\xc3\xa4inkunnan tuotteita k\xc3\xa4ytt\xc3\xa4vist\xc3\xa4 kasvissy\xc3\xb6jist\xc3\xa4. Sana muodostettiin yhdist\xc3\xa4m\xc3\xa4ll\xc3\xa4 sanan vegetarian (kasvissy\xc3\xb6j\xc3\xa4) alku ja loppu. T\xc3\xa4ll\xc3\xa4 pyrittiin ilmaisemaan, ett\xc3\xa4 yleinen kasvissy\xc3\xb6nti j\xc3\xa4tt\xc3\xa4\xc3\xa4 muun muassa maitoteollisuutta tukiessaan el\xc3\xa4inten arvostuksen puolitiehen ja vasta veganismi vie vegetarismin aatteen loppuun asti. T\xc3\xa4ss\xc3\xa4 m\xc3\xa4\xc3\xa4ritelm\xc3\xa4ss\xc3\xa4 my\xc3\xb6s muun muassa hunaja suljettiin pois vegaanisesta ruokavaliosta.\n_START_SECTION_\nVegaaninen ruokavalio\n_START_PARAGRAPH_\nVegaani ei k\xc3\xa4yt\xc3\xa4 ruokavaliossaan lainkaan lihaa, kalaa, munia, maitotuotteita, n\xc3\xa4iden johdannaisia tai muita el\xc3\xa4imist\xc3\xa4 per\xc3\xa4isin olevia tuotteita \xe2\x80\x93 l\xc3\xa4ht\xc3\xb6kohtana on kaiken el\xc3\xa4m\xc3\xa4n kunnioittaminen._NEWLINE_Vegaanille sopimattomia eli el\xc3\xa4inper\xc3\xa4isi\xc3\xa4 aineita sis\xc3\xa4lt\xc3\xa4vi\xc3\xa4 ruokia ovat liha- ja kalaruokien lis\xc3\xa4ksi esimerkiksi monet kaupoissa myyt\xc3\xa4v\xc3\xa4t makeiset (joiden valmistamisessa on k\xc3\xa4ytetty esimerkiksi liivatetta tai karmiinia), kaikki maidosta valmistetut tuotteet (viilit, juustot, jogurtit, voi, j\xc3\xa4\xc3\xa4tel\xc3\xb6, suklaa), sek\xc3\xa4 leivonnaiset ja useimmat valmisruoat. My\xc3\xb6s vain hieman el\xc3\xa4inkunnan tuotteita (esimerkiksi kananmunankeltuaisjauhetta tai laktoosia) sis\xc3\xa4lt\xc3\xa4v\xc3\xa4t tuotteet j\xc3\xa4\xc3\xa4v\xc3\xa4t vegaanin ruokavalion ulkopuolelle \xe2\x80\x93 muun muassa useimmat kaupoissa myyt\xc3\xa4v\xc3\xa4t keksit, perunalastut, viinit sek\xc3\xa4 purukumit. Vegaaniseen ruokavalioon eiv\xc3\xa4t l\xc3\xa4ht\xc3\xb6kohtaisesti kuulu my\xc3\xb6sk\xc3\xa4\xc3\xa4n hy\xc3\xb6nteisper\xc3\xa4iset aineet, kuten hunaja, mehil\xc3\xa4isvaha tai sellakka, joskin jotkin vegaanij\xc3\xa4rjest\xc3\xb6t, kuten Vegan Action ja Vegan Outreach, j\xc3\xa4tt\xc3\xa4v\xc3\xa4t kysymyksen hy\xc3\xb6nteisten sy\xc3\xb6nnist\xc3\xa4 jokaisen henkil\xc3\xb6kohtaisen harkinnan varaan. El\xc3\xa4inper\xc3\xa4iset tuotteet voidaan kuitenkin korvata helposti vastaavilla mutta vegaanisilla tuotteilla, joita on nyky\xc3\xa4\xc3\xa4n saatavilla melkein kaikkein pienemmist\xc3\xa4kin kaupoista._NEWLINE_Vegaanit v\xc3\xa4ltt\xc3\xa4v\xc3\xa4t my\xc3\xb6s nahasta, villasta, h\xc3\xb6yhenist\xc3\xa4, untuvasta, luista ja silkist\xc3\xa4 tehtyjen vaatteiden k\xc3\xa4ytt\xc3\xa4mist\xc3\xa4 ja el\xc3\xa4imill\xc3\xa4 testattujen tuotteiden ostamista ja k\xc3\xa4ytt\xc3\xb6\xc3\xa4. Jotkut katsovat l\xc3\xa4hiruoan olevan ekologisempaa ja pit\xc3\xa4v\xc3\xa4t ihanteenaan l\xc3\xa4hialueveganismia eli kotimaisiin tuotteisiin perustuvaa vegaanista ruokavaliota.\n_START_SECTION_\nRavitsemuksellisia n\xc3\xa4k\xc3\xb6kohtia\n_START_PARAGRAPH_\nYhdysvaltain ravitsemustieteilij\xc3\xb6iden yhdistyksen (ADA) mukaan vegaaniruokavalio on oikein suunniteltuna terveellinen ja t\xc3\xa4ytt\xc3\xa4\xc3\xa4 ravitsemusvaatimukset. Huonosti toteutettuna vegaaniruokavaliossa saattaa olla liian v\xc3\xa4h\xc3\xa4n kalsiumia, jodia, rautaa, B12-vitamiinia ja D-vitamiinia. Vegaanien tulisi siksi suunnitella ruokavalionsa huolellisesti ja ottaa ravinnelisi\xc3\xa4 tarpeen mukaan._NEWLINE_Suomalaisten ravitsemussuositusten mukaan aikuinen vegaani tarvitsee 5\xe2\x80\x936 t\xc3\xa4ysipainoista ateriaa p\xc3\xa4iv\xc3\xa4ss\xc3\xa4 turvatakseen riitt\xc3\xa4v\xc3\xa4n proteiinin- ja muun ravinnonsaannin. Vuonna 2018 julkaistussa brittitutkimuksessa havaittiin, ett\xc3\xa4 yli puolet tutkimukseen osallistuneista miesvegaaneista k\xc3\xa4rsi B12-vitamiinin puutoksesta. Tutkijat ep\xc3\xa4iliv\xc3\xa4t, ett\xc3\xa4 B12-vitamiinin puute selitti sen, ett\xc3\xa4 tutkimuksen miesvegaanit k\xc3\xa4rsiv\xc3\xa4t kaksi kertaa tavallista useammin masennuksesta, joka oli sit\xc3\xa4 yleisemp\xc3\xa4\xc3\xa4, mit\xc3\xa4 pidemp\xc3\xa4\xc3\xa4n vegaaniruokavaliota oli noudatettu. Tutkimuksen abstrakti:ssa kuitenkin mainittiin, ett\xc3\xa4 k\xc3\xa4\xc3\xa4nteist\xc3\xa4 syyn-yhteytt\xc3\xa4 ei voida sulkea pois, sill\xc3\xa4 ei voida tiet\xc3\xa4\xc3\xa4 aiheuttiko masennus B12-vitamiinin puutoksen vai aiheuttiko B12-vitamiinin puutetila masennuksen. Huomioitavaa on my\xc3\xb6s se ett\xc3\xa4 tutkimukssessa kasvissy\xc3\xb6ji\xc3\xa4 oli 311 ja vegaaneja vain 39._NEWLINE_Vegaanisia proteiinin l\xc3\xa4hteit\xc3\xa4 ovat pavut, linssit,herneet, p\xc3\xa4hkin\xc3\xa4t, siemenet, ja t\xc3\xa4ysjyv\xc3\xa4vilja. Kasviproteiinien aminohappokoostumus on p\xc3\xa4\xc3\xa4s\xc3\xa4\xc3\xa4nt\xc3\xb6isesti el\xc3\xa4inproteiineja heikompi. Viljassa on usein v\xc3\xa4h\xc3\xa4n lysiini\xc3\xa4 ja palkokasveissa metioniinia. Kaikkia aminohappoja ei tarvitse saada samalla aterialla, vaan riitt\xc3\xa4\xc3\xa4, kun sy\xc3\xb6 p\xc3\xa4iv\xc3\xa4n aikana monipuolisesti eri proteiinin l\xc3\xa4hteit\xc3\xa4. Ruoka-aineita, jotka sis\xc3\xa4lt\xc3\xa4v\xc3\xa4t kaikki v\xc3\xa4ltt\xc3\xa4m\xc3\xa4tt\xc3\xb6m\xc3\xa4t aminohapot, ovat muun muassa soija, kvinoa, kikherneet, mustapavut, kurpitsansiemenet, cashew- ja pistaasip\xc3\xa4hkin\xc3\xa4t, mustasilm\xc3\xa4pavut sek\xc3\xa4 spelttivehn\xc3\xa4. Soijavalmisteet, kuten tofu, tempe ja soijarouhe ovat aminohappokoostumukseltaan erinomaisia proteiinin l\xc3\xa4hteit\xc3\xa4._NEWLINE_Merkitt\xc3\xa4vin ero sekasy\xc3\xb6j\xc3\xa4n ravintoon on pieni\xc3\xa4 m\xc3\xa4\xc3\xa4ri\xc3\xa4 tarvittava, mutta silti pitk\xc3\xa4ll\xc3\xa4 aikav\xc3\xa4lill\xc3\xa4 t\xc3\xa4rke\xc3\xa4 B\xe2\x82\x81\xe2\x82\x82-vitamiini. Sit\xc3\xa4 vegaanit saavat luotettavimmin B\xe2\x82\x81\xe2\x82\x82-vitamiinivalmisteesta, mutta my\xc3\xb6s k\xc3\xa4ytt\xc3\xa4m\xc3\xa4ll\xc3\xa4 p\xc3\xa4ivitt\xc3\xa4in ja s\xc3\xa4\xc3\xa4nn\xc3\xb6llisesti riitt\xc3\xa4vi\xc3\xa4 m\xc3\xa4\xc3\xa4ri\xc3\xa4 B\xe2\x82\x81\xe2\x82\x82-rikastettuja elintarvikkeita (esimerkiksi useimmat kasvimaidot ja kasvipohjaiset jogurtit), tai luonnostaan B\xe2\x82\x81\xe2\x82\x82 vitamiineja sis\xc3\xa4lt\xc3\xa4vi\xc3\xa4 elintarvikkeita, kuten oluthiiva. Viel\xc3\xa4 sekasy\xc3\xb6ji\xc3\xa4 enemm\xc3\xa4n vegaanien tulee kiinnitt\xc3\xa4\xc3\xa4 huomiota my\xc3\xb6s D-vitamiinin ja kalsiumin saantiin. D-vitamiinilis\xc3\xa4\xc3\xa4 suositellaan vegaaneille riitt\xc3\xa4v\xc3\xa4n saannin turvaamiseksi._NEWLINE_Kalsiumia saa monien kasvikunnan tuotteiden (soijatuotteet, palkokasvit, vihre\xc3\xa4t lehtivihannekset, siemenet, p\xc3\xa4hkin\xc3\xa4t, kaalit, kuivatut hedelm\xc3\xa4t) lis\xc3\xa4ksi kalsiumrikastetuista kasvimaidoista ja mehuista. N\xc3\xa4iss\xc3\xa4 juomissa on yleens\xc3\xa4 yht\xc3\xa4 paljon kalsiumia kuin lehm\xc3\xa4nmaidossa (120\xc2\xa0mg / 100\xc2\xa0ml) eli noin kolme lasillista vastaa p\xc3\xa4ivitt\xc3\xa4ist\xc3\xa4 tarvetta._NEWLINE_Erityisesti lasten osalta vanhempia kehotetaan tarkkailemaan ravintoaineiden saantia aktiivisesti ja keskustelemaan asiasta asiantuntijoiden kanssa. Vegaanilasten kasvusta tehtyjen tutkimusten mukaan lapsi p\xc3\xa4rj\xc3\xa4\xc3\xa4 hyvin suunnitellulla ja monipuolisella vegaaniruokavaliolla, kunhan B\xe2\x82\x81\xe2\x82\x82-vitamiini annetaan vitamiinipillerein\xc3\xa4 ja kalsiumin saantiin kiinnitet\xc3\xa4\xc3\xa4n huomiota.'